หุ้นเช้าปิดบวก 8.73 จุด
ดัชนีปิดที่ 1,350.06 จุด เพิ่มขึ้น 8.73 จุด หรือ 0.65 % มูลค่าการซื้อขาย 21,046.08 ล้านบาท
12 ธ.ค. 2555

ดัชนีปิดที่ 1,350.06 จุด เพิ่มขึ้น 8.73 จุด หรือ 0.65 % มูลค่าการซื้อขาย 21,046.08 ล้านบาท 
ตลอดช่วงเช้าที่ผ่านมาดัชนีหุ้นไทยเคลื่อนไหวในแดนบวกตลอด เพื่อทดสอบระดับแนวต้านสำคัญ 1,350 จุดซึ่งเป็นระดับสูงสุด (นิวไฮ) ใหม่ ซึ่งสุดท้ายก็สามารถทะลุผ่านได้
บล.บัวหลวง ระบุว่า ช่วงนี้ตลาดหุ้นไทยทำจุดสูงสุดใหม่และปรับตัวขึ้นเป็นไปในทิศทางเดียวกับตลาดหุ้นต่างประเทศ ขณะที่กระแสเงินลงทุนและทิศทางค่าเงินสกุลเอเชีย 2 สัปดาห์ที่ผ่านมาการวิเคราะห์ส่วนใหญ่จะให้ผลลัพธ์ไปในทิศทางเดียวกัน เพราะ กระแสเงินในภูมิภาคไหลเข้า ค่าเงินสกุลเอเชียแข็งค่าขึ้นเมื่อเปรียบเทียบกับเหรียญรสหรัฐ 
ทั้งนี้ ดัชนีมีแนวโน้มขึ้นต่อไปได้ แต่จุดที่สังเกตอีกอย่างนึงคือดัชนีกลุ่มปิโตรเคมีและพลังงานซึ่งเป็นกลุ่มที่ปรับตัวขึ้นได้น้อยกว่าตลาดในช่วงที่ผ่านมา เริ่มมีสัญญาณเชิงบวกหรือแนวโน้มขึ้นได้ใกล้เคียงกับตลาด
บล.ดีบีเอส วิคเคอร์ส (ประเทศไทย) ระบุว่า แต่ปัจจัยจับตาและอาจเป็นปัจจัยหนุนตลาดหุ้นต่อ คือ ผลการประชุม FOMC คืนนี้ ซึ่งมีกระแสคาดการณ์ในตลาดว่าเฟดอาจออกมาตรการเพิ่มเติมหลังจาก Operation Twist (การขายพันธบัตรอายุ 1-3 ปีเพื่อซื้อพันธบัตรอายุยาว 6-30 ปีในวงเงินที่เท่ากันประมาณเดือนละ 4.45 หมื่นล้านเหรียญสหรัฐ) จะหมดอายุลงในสิ้นปี 2555 
สำหรับสถานการณ์ในยูโรโซนนั้นดีขึ้น โดยความเชื่อมั่นของนักลงทุนและนักวิเคราะห์ในช่วง 6 เดือนข้างหน้าของเยอรมนีพุ่งขึ้นดีกว่าคาด แม้ว่าก่อนหน้านี้ธนาคารกลางเยอรมนีจะออกมาปรับลดคาดการณ์อัตราการเติบโตของเศรษฐกิจทั้งในปี 2555-2556 ก็ตาม 
นอกจากนั้นแรงกดดันจากการเมืองไทยผ่อนคลายลง หลังจากรัฐบาลมีแนวโน้มที่จะเลื่อนแรงกระเพื่อมทางการเมืองออกไปด้วยการให้ทำประชามติเกี่ยวกับการแก้ไขร่างกฎหมายรัฐธรรมนูญก่อนการโหวต ในเชิงกลยุทธ์ โดยหลักยังคงแนะนำให้ถือ/ซื้อตามด้วยค่าบวก ส่วนกลยุทธ์รองเป็นการซื้ออ่อนตัวโดยมีเงื่อนไขว่า หากดัชนีอ่อนตัวหลุด 1,320 จุดดูไม่ดี พอร์ตที่มีเงินสดเหลืออยู่น้อยควรลดพอร์ตตาม 
หลักทรัพย์ที่มีมูลค่าการซื้อข ายสูงสุด 5 อันดับ ได้แก่  
BEAUTY  มูลค่าการซื้อขาย  2,236 ล้านบาท ปิด 16.70 บาท เพิ่มขึ้น 8.70 บาท (+108.75%) เข้าตลท.วันแรก     
CPF         มูลค่าการซื้อขาย  1,030 ล้านบาท ปิด  34.00 บาท เพิ่มขึ้น 0.75 บาท (+2.26%)     
PTTEP      มูลค่าการซื้อขาย  864 ล้านบาท ปิด 156.50 บาท เพิ่มขึ้น 3.00 บาท (+1.95%)     
BBL         มูลค่าการซื้อขาย  781 ล้านบาท ปิด 191.50 บาท เพิ่มขึ้น 1.50 บาท (+0.79%)     
KBANK    มูลค่าการซื้อขาย  707 ล้านบาท ปิด 194.50 บาท ลดลง 1.50 บาท (-0.77%)